Республикэм зегъэужьынымкIэ зэфIэгъэкIыпхъэ Iуэху нэхъыщхьэхэм тепсэлъыхьащ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий дыгъэгъазэм и 10-м Москва щыхуэзащ Урысей Федерацэм щIыналъэ зыужьыныгъэмкIэ и министр Слюняев Игорь. Ахэр хэплъащ ди республикэм и социально-экономикэ зыужьыныгъэм ехьэлIа Iуэхухэм.
КIуэкIуэ Юрий Слюняев Игоррэ Верещагин Сергейрэ йопсалъэ.
Гулъытэ хэха хуащIащ 2008 — 2013 гъэхэм ятещIыхьа «Урысей Ипщэ» федеральнэ программэ хэхар гъэзэщIэным къыдэкIуа гугъуехьхэмрэ абы 2014 — 2020 гъэхэм ятещIыхьа и проектыр зэхэлъхьэнымрэ. ЗэIущIэм щаубзыхуащ абы ипкъ иткIэ ахъшэ зыхуаутIыпщыну IэнатIэ пыухыкIахэр.
ЗэIущIэм апхуэдэу щыхэплъащ къэрал шэсыпIэм щIэту къызэщIагъэуIуэ мылъкумрэ Урысей Федерацэм и Инвестицэ фондым къиутIыпщ ахъшэмрэ трагъэкIуадэурэ республикэм щагъэзащIэ инвестицэ проектхэр пхыгъэкIынымкIэ къэралым и дэIэпыкъуныгъэр зыхуэдэу щытыпхъэм.
КъБР-м и Iэтащхьэм и къалэнхэр зыгъэзащIэм къиIэта Iуэху псори УФ-м ЩIыналъэ зыужьыныгъэмкIэ и министерствэм и унафэщIхэм къыдаIыгъащ.
КъыкIэлъыкIуэ махуэм КIуэкIуэ Юрий апхуэдэу Москва щепсэлъащ «Кавказ Ищхъэрэм и курортхэр» акционер зэгухьэныгъэ зэIухам и генеральнэ директор Верещагин Сергей.
ЗэIущIэм щытепсэлъыхьащ Къэбэрдей-Балъкъэр Республикэм и рекреацэ комплексым зегъэужьынымкIэ зэфIэгъэкIыпхъэхэм. Гулъытэ хэха хуащIащ Урысей Федерацэм и Правительствэм «Кавказ Ищхъэрэ федеральнэ округым, Краснодар крайм, Адыгэ Республикэм туризмэмкIэ кластер къыщызэгъэпэщыным и IуэхукIэ» къищта унафэм тету ди республикэм и районхэм турист кластер щызэтегъэувэным ехьэлIахэм.
Зыхэплъа Iуэху псори дэгъэкIынымкIэ зэфIэгъэкIыпхъэхэр яубзыхуащ.
КъБР-м и Iэтащхьэмрэ Правительствэмрэ я пресс-IуэхущIапIэ.
